འཁྲབ་སྟོན་མཐའ་མ་དེར།བླ་མ་ཕུན་ཚོགས་ཀྱིས་འདོན་པ་དབྱངས་སུ་གྱེར་ཏེ་སྦུབ་ཆ་དཀྲོལ་ཞིང་།མའེ་ཁཱལ་གྱིས་རྔ་བརྡུངས།འདོན་པའི་སྒྲ་ལྕི་ཞིང་སྦུབ་ཆའི་དཀྲོལ་སྒྲ་ནི་ཡང་ཞིང་ལྷོད་པའི་ངང་རྣ་ལམ་དུ་ཚོར་ཙམ་བྱེད་པའི་རྡེབ་སྒྲ་ཞིག་དང་མཉམ་དུ་གྲགས་འོངས་པ་དེས་ངའི་ལུས་པོ་ཡོངས་སུ་ཚ་འདར་བརྒྱག་ཏུ་བཅུགདྲི་བ་དྲིས་ལན་དང་བཅར་འདྲི་བརྒྱུད་དེ་གནས་ཚུལ་མང་པོ་ཞིག་ཕྱིར་མངོན་པར་གྱུར།འཁྲབ་སྟོན་གྱི་སྐབས་སུ་བླ་མ་ཕུན་ཚོགས་ལ་ཚོར་སྣང་ཅི་ཞིག་བྱུང་བའི་སྐོར་དྲིས་པ་ན།ཁོང་གིས་དེའི་ལན་དུ།སངས་རྒྱས་དང་བྱང་ཆུབ་སེམས་དཔའི་ཚོགས་རྣམས་དགྱེས་པའི་རོལ་མོའི་མཆོད་པ་ཕུལ་བ་ཡིན་ཞེས་ལག་པ་རྣ་ལམ་དུ་འཁྱེར་ཏེ།དེ་ནི་སྙན་དབང་གསོ་བའི་རོལ་མོའི་བདུད་རྩི་ཞིག་ཡིན་པའི་རྣམ་པ་བསྟན།ཁོང་གིས་རོལ་མོ་འབུད་དཀྲོལ་གྱི་སྐབས་སུ།ལྷ་དང་ལྷའི་འཁོར་དང་བཅས་པ་དང་།སངས་རྒྱས་དང་བྱང་ཆུབ་སེམས་དཔའི་ཚོགས་རྣམས་སེམས་སུ་སྒོམ་སྟེ།རོལ་མོ་འདི་དག་གིས་ཁོང་རྣམས་ཅི་ཙམ་དགྱེས་པར་འགྱུར་བ་སེམས་ལ་དྲན་པར་བྱས་པ་ཡིན་ཟེར།བོད་ཀྱི་ནང་ཆོས་ལས་བཤད་པའི་སྐྱེ་འཆིའི་བར་རོལ་གྱི་དུས་སྐབས་ཏེ།བར་དོ་ཡི་སྐོར་དྲིས་པ་ན།ཁོང་གིས་རོལ་མོ་ནི་དགེ་བ་ཚོགས་བསགས་ཀྱི་རྒྱུ་ཡིན་པ་མ་ཟད།ད་དུང་དེས་འཇིགས་པའང་སེལ་བར་བྱེད་པས།བར་དོ་རུ་ཞེད་སྣང་མི་འབྱུང་ཞིང་སངས་རྒྱས་དང་བྱང་ཆུབ་སེམས་དཔའི་ཚོགས་རྣམས་ཀྱི་གསུང་མགུར་ཐོས་ཐུབ་པར་འགྱུར་བའི་སྐོར་གསུངས།